মমতা বন্দ্যোপাধ্যায় কয়েক মাস আগেই শহরের দীর্ঘতম উড়ালপুলের উদ্বোধন করেন। মুখ্যমন্ত্রী নামকরণ করেন ‘মা’ সেতু। কিন্তু পুরনোগুলি? কেমন আছে সেগুলি?
দেখুন ফোটো গ্যালারি
ব্রিজ ভাঙল কলকাতায়
শহরে কেএমডিএ-র হাতে ১৬টি ছোটবড় উড়ালপুল রয়েছে৷ আর এইচএসবিসি-র রয়েছে চারটি উড়ালপুল৷ তার মধ্যে বিদ্যাসাগর সেতুর সংযোগরক্ষাকারী একাধিক ফ্লাইওভার৷ কিন্তু আগেও এ নিয়ে প্রশ্ন উঠেছিল যে, শহরে একের পর এক উড়ালপুল তৈরি হলেও সেগুলির রক্ষণাবেক্ষণের জন্য কেএমডিএ-র কোনও নির্দিষ্ট নীতি নেই।
শিয়ালদহ উড়ালপুল
বহু বছর আগে শিয়ালদহ উড়ালপুল বা বিদ্যাপতি সেতু তৈরি হয়। কয়েক যুগ আগেই আচার্য প্রফুল্লচন্দ্র বসু রোডের সংযোগস্থল থেকে জগদীশচন্দ্র বসু রোডের উপরে এই উড়াল পুলটি নির্মাণ করে কেএমডিএ। কিন্তু অনেকদিন ধরেই অভিযোগ যে, শিয়ালদলহে বিদ্যাপতি সেতুর হাল ভাল নয়। নীচে একাধিক হোটেল চলে। উনুনের উত্তাপে সেতুর ক্ষতি হচ্ছে। সেদিকে নজর নেই, কিন্তু বছর বছর সেতুর উপরে চাপ বাড়ছে।
বিদ্যাসাগর সেতুর সংযোগাকারী উড়ালপুল
১৯৯২ সালের ১০ অক্টোবর চালু হয় দ্বিতীয় হুগলি সেতু বা বিদ্যাসাগর সেতু৷ একই সঙ্গে চালু হয় ব্রিজের ছ’টি উড়ালপুল৷ হুগলি রিভার ব্রিজ কমিশন (এইচআরবিসি) নির্মিত উড়ালপুলের নীচে খিদিরপুরে মোড়ে ব্রিজের তলায় কোথাও কোথাও সিমেন্ট-বালির পলেস্তরা খসে লোহার খাঁচা বেরিয়ে পড়েছে৷
এ জে সি বসু রোড ফ্লাইওভার
পরমা উড়ালপুল তৈরি হওয়ার আগে শহরের দীর্ঘতম উড়ালপুল৷ রেড কোর্স থেকে পার্ক স্ট্রিট সেভেন পয়েন্ট পর্যন্ত৷ এটিরও নির্মাতা এইচএসবিসি নির্মিত তিন কিলোমিটারের এই উড়াল পুল ল্যান্সডাউন ক্রসিং, চৌরঙ্গি ক্রসিং, নন্দন, রবীন্দ্র সদন, ভিক্টোরিয়া মেমোরিয়ালের উপর দিয়ে গিয়েছে৷ চালু হয় ২০০৩ সালের ১৯ নভেম্বর। এটিতেও একবার ফাটল দেখা গিয়েছিল।
পার্ক স্ট্রিট ফ্লাইওভার
পার্ক স্ট্রিট থেকে চৌরঙ্গি ক্রসিং পর্যন্ত চার লেনের উড়ালপুলটি তৈরি করে হুগলি রিভার ব্রিজ কমিশন। এমনিতে বেশ ঝাঁ-চকচকে সেতু৷ কিন্তু নীচের রাস্তায় দাঁড়িয়ে একটু উপরের দিকে নজর দিলেই মিলবে মরচে পড়া ক্ষত৷ আতঙ্ক এখানেও আছে।